Venceslaa Placo
**Nova urbo** (ĉeĥe *Nové Město*) estas centra kvartalo de la urbo Prago (Ĉeĥio), fondita de Karolo la 4-a en la jaro 1348. Jam antaŭe ekzistis tie sufiĉe densa loĝateco, kiun Karolo la 4-a unuigis en impona koncepto de urbo plene kontentiganta la postulojn de grava industria kaj komerca centro kaj taŭga kiel sidejo de reĝo de Bohemio kaj imperiestro de la Sankta Romia Imperio. De la Malnova Urbo estis la Nova Urbo apartigita nur per fosaĵo kaj muro kaj aliĝis al ĝi en granda arko. La konstrumaniero de regulaj, sufiĉe larĝaj stratoj atestas ĝis hodiaŭ pri la grandioza projekto. Vivas ĉi tie 21 941 loĝantoj (2021).

Venceslaa Placo
---------------

La **Venceslaa Placo** (ĉeĥe *Václavské náměstí*) ludis gravan rolon en la historio de Prago; ekz. en 1848 oni celebris tie tri naciajn Pentekostajn mesojn, kiuj iniciatis la ekflagron de revolucio. Ankaŭ en la 20-a jarcento la placo estis scenejo de gravaj politikaj manifestaĵoj. La domoj de la placo devenas el la lasta kvarono de la 19-a kaj el la 20-a jarcentoj. Supre fermas la placon monumenta novrenesanca konstruaĵo, la Nacia muzeo, kiun oni konstruis laŭ la planoj de arkitekto *Josef Schulz* en la jaroj 1885-1890.

Nacia Avenuo
------------

La **Nacia Avenuo** (ĉeĥe *Národní třída*) estiĝis en la jaro 1781 per ŝutplenigo de la urba fosaĵo, kiu estis apartiganta la Malnovan Urbon disde la Nova; ĝi estis kaj estas ĉiam unu el la plej trafikplenaj stratoj de Prago. Notindas *la preĝejo de Sankta Ursula* el 1702-1704, konstruita de arĥitekto M. A. Canevalle, kaj la la sampatronina *monaĥinejo de Sankta Ursula* el la jaroj 1874 kaj 1878. En la modernan historion ĝi enskribiĝis la 17-an de novembro 1989, kiam en Nacia Avenuo ĝuste antaŭ Nacia teatro la polico batis studentojn, kio elvokis protestojn en la tuta lando kaj faligis la komunistan diktaturon.

Palacký-ponto kaj Palacký-placo
-------------------------------

La **Palacký-ponto** super la Vultavo konstruiĝis laŭ projekto de arkitekto B. Münzberger kaj inĝeniero Reiter (1878-78). Sur la **Palacký-placo** staras ministeriejoj, konstruitaj en la jaroj 1924-29 de arkitekto B. Hübschmann; la placo sub la antikva Emaus-monaĥejo apartenas al la plej bonaj urbanismaj solvoj el la epoko post la unua mondmilito.

Jungmann-placo
--------------

La **Jungmann-placo** (ĉeĥe *Jungmannovo náměstí*) estas relative trankvila angulo en la cetere vigla trafiko de la urbo Prago. La placo nomatas laŭ la plej signifa nacia reviviganto de la 19-a jarcento, Josef Jungmann, kies monumento okupas centron de la placo. La orienta flanko de la placo estas fermita per malfrubaroka paroĥestra domo; en la korto troviĝas la preĝejo de Sankta Marta sur Neĝo (*kostel Panny Marie Sněžné*), unu el la plej vidindaj gotikaj preĝejoj en Prago.

Novurba Urbodomo
----------------

La **Novurba Urbodomo** (ĉeĥe *Novoměstská radnice - Karlovo náměstí*) estis fondita en 1367. Ĉi tie, en la jaro 1419, la popolo de Prago elĵetis el la fenestroj la skabenojn (urbajn konsilantojn), kiuj rifuzis liberlasi la kontraŭleĝe arestitajn husanojn. Tiu ĉi incidento estis la senpera komenciĝo de la husanaj militoj.

Vilao Ameriko
-------------

**Vilao Ameriko** (ĉeĥe *Letohrádek Amerika*, strato *"Ke Karlovu"*) estas ĉarma barokstila somera restadejo de Kilian Ignaz Dientzenhofer. La origine barokstila ĉirkaŭa parko en 1793 trakonstruiĝis al angleca pejzaĝa parko. En ĝi staras statuoj el la verkejo de Matthias Bernhard Braun (Matyáš Bernard Braun). Nuntempe la vilao entenas muzeon pri Antonín Dvořák.

Iama Doganejo "Na Výtoni"
-------------------------

**Iama Doganejo "Na Výtoni"** - La estinta flosista domo, konstruita ĉirkaŭ 1500, en la jaro 1908 estis restaŭrita kiel la lasta memorigo pri la malaperinta kvartalo "Podskalí", kiu estis tie ekde la romanika epoko. Okaze de la fondo de la Nova Urbo tiu kvartalo, simile kiel la aliaj sur ĝia teritorio troviĝintaj loĝlokoj, estis enkadrita malantaŭ la Nov-urbaj muroj.

Domo de Faŭst
-------------

La **Domo de Faŭst** (ĉeĥe *Faustův dům*) en *Karlovo náměstí* ekestis dum la fondo de la Nova Urbo; la fasado estis alikonstruita en la dua duono de la 16-a jarcento renesancstile kaj ĉirkaŭ 1740 en alta baroko. Multaj legendoj intermiksiĝas en la historio de la malnova Prago. Kelkaj ĝiaj posedintoj okupiĝs pri la natursciencoj kaj - laŭ la tiutempa modo - pri alĥemio.

Slava insulo
------------

La **Slava insulo** (ĉeĥe *Slovanský ostrov*) estiĝis per alfluigo de la rivero Vultavo en la 18-a jarcento. En ĝia centro staras novrenesanca konstruaĵo, kies nuna aspekto devenas el la jaro 1886. Ĉi tie okazis kunsidoj de la 13-a Universala Kongreso de Esperanto en la jaro 1921 (2.581 anoj). En la 19-a jarcento la insulo estis centrejo de la societa vivo; ĉi tie koncertadis Franz Liszt, Louis Hector Berlioz, Richard Wagner kaj aliaj artistoj, ĉi tie debutis la juna violonisto Jan Kubelík. La ejo servas nun al diversaj kulturaj celoj.

Slava Domo
----------

La **Slava Domo** (ĉeĥe *Slovanský dům*) situas en la strato "Na příkopě". Temas pri baroka konstruaĵo el la fino de 17-a jarcento, en la jaroj 1797-1798 klasikisme alikonstruita. La moderna apuda konstruaĵo estis finkonstruita en la jaro 1938 laŭ projekto de arkitekto R. Rofth kiel "Živnostenská banka" (Negocbanko).

Hiberna strato
--------------

**Hiberna strato** - Unu el la plej notindaj konstruaĵoj en la strato "Hybernská" estas la iama **Palaco de Kinský**, frubaroka konstruaĵo, alikonstruita je fino de la 18-a jarcento. Dum la socialisma epoko de Ĉeĥoslovakio tie estis komunisma muzeo de Lenin.

Ekspoziciejo Ĉe Hibernoj
------------------------

La ekspoziciejo "**Ĉe Hibernoj**" (ĉeĥe *U Hybernů*) en la placo de Respubliko (ĉeĥe *náměstí Republiky*) estas notinda empirstila konstruaĵo el la faroj 1808-1811, alikonstruita laŭ la planoj de arkitekto J. Fischer. Origine ĝi estis baroka preĝejo, konstruita de la irlandaj franciskanoj, nomataj Hibernoj, samtempe kun la apuda monaĥejo (de tie la nomo de la ekspozicia domo kaj de la apuda strato). La objekton oni adaptis post la jaro 1945 por ekspozicioj; ĉi tie okazas precipe specialaj ekspozicioj de arto kaj industrio.

Palaco Petschek
---------------

La **Palaco Petschek** (ĉeĥe *Petschkův palác*) en la strato "Třída politických vězňů" (Avenuo de Politikaj Malliberuloj) konstruiĝis en la jaroj 1923 ĝis 1925. Dum la germana okupacio ĝi estis centrejo de la malbonfama Gestapo (sekreta polico). Ĉi tie oni ankaŭ tenis en aresto la komunistan ĵurnaliston kaj verkiston Julius Fučík. La ĉelo n-ro 3 estas nomata laŭ li.

Bierfarejo U Fleků
------------------

La bierfarejo "**U Fleků**" en la strato Křemencova estas unu el la plej famaj bierfarejoj kaj bierejoj en Prago, romantike rekonstruita por elvoki la atmosferon de mezepoka gastejo.

Gastejo Ĉe Kaliko
-----------------

La gastejo "**Ĉe Kaliko**" (ĉeĥe *hostinec "U kalicha"*) estas historia malgranda gastejo de la praga urbocentro. Ĝi konatiĝis pro sia centra rolo en la mondfama romano "La aventuroj de brava soldato Ŝvejk" de Jaroslav Hašek.

Preĝejoj
--------

* Preĝejo Sankta Stefano
* Rotondo Sankta Longeno
* Preĝejo Sankta Karolo
* Preĝejo Katarina de Aleksandrio
* Preĝejo Sankta Apolinario
* Preĝejo Sankta Maria Na Slupi
* Emaus-monaĥejo
* Preĝejo sankta Johano Nepomuka sur la Roko
* Preĝejo Sankta Ignaco
* Katedralo de sanktaj Cirilo kaj Metodo
* Preĝejo Sankta Venceslao Na Zderaze
* Preĝejo Sankta Adalberto
* Preĝejo Sankta Kruco
* Preĝejo Sankta Henriko
* Preĝejo Sankta Jozefo
* Preĝejo Sankta Petro
* Preĝejo Sankta Klemento

Aliaj vidindaĵoj
----------------

* Kafejo Arco

Rilataj artikoloj
-----------------

* Sanktvenceslaa punejo

Bildaro
-------

* 
* 

* Kategorio Nova Urbo (Prago) en la Vikimedia Komunejo (Multrimedaj datumoj)


|  |  |  |  |  |  |  |
| --- | --- | --- | --- | --- | --- | --- |
| 

| v • d • rPrago – ĉefurbo de Ĉeĥio |
| --- |
| Urbaj partoj (1–10), administraj distriktoj (1–22) |
| **Prago 1 | Prago 2 | Prago 3 | Prago 4**, Prago-Kunratice | **Prago 5**, Prago-Slivenec | **Prago 6**, Prago-Suchdol, Prago-Lysolaje, Prago-Nebušice, Prago-Přední Kopanina | **Prago 7**, Prago-Troja | **Prago 8**, Prago-Ďáblice, Prago-Březiněves, Prago-Dolní Chabry | **Prago 9 | Prago 10** | **Prago 11**, Prago-Šeberov, Prago-Újezd, Prago-Křeslice | **Prago 12**, Prago-Libuš | **Prago 13**, Prago-Řeporyje | **Prago 14**, Prago-Dolní Počernice | **Prago 15**, Prago-Dolní Měcholupy, Prago-Štěrboholy, Prago-Petrovice, Prago-Dubeč | **Prago 16**, Prago-Velká Chuchle, Prago-Lochkov, Prago-Zbraslav, Prago-Lipence | **Prago 17**, Prago-Zličín | **Prago 18**, Prago-Čakovice (de 11/2007, antaŭe kun P19) | **Prago 19**, Prago-Vinoř, Prago-Satalice | **Prago 20** | **Prago 21**, Prago-Klánovice, Prago-Koloděje, Prago-Běchovice | **Prago 22**, Prago-Královice, Prago-Nedvězí, Prago-Kolovraty, Prago-Benice |
| Katastraj teritorioj |
| Běchovice | Benice | Bohnice | Braník | Břevnov | Březiněves | Bubeneč | Čakovice | Černý Most | Čimice | Dejvice | Dolní Chabry | Dolní Měcholupy | Dolní Počernice | Dubeč | Ďáblice | Háje | Hájek u Uhříněvsi | Hloubětín | Hlubočepy | Hodkovičky | Holešovice | Holyně | Horní Měcholupy | Horní Počernice | Hostavice | Hostivař | Hradčany | Hrdlořezy | Chodov | Cholupice | Jinonice | Josefov | Kamýk | Karlín | Kbely | Klánovice | Kobylisy | Koloděje | Kolovraty | Komořany | Košíře | Královice | Krč | Křeslice | Kunratice | Kyje | Lahovice | Letňany | Lhotka | Libeň | Liboc | Libuš | Lipany | Lipence | Lochkov | Lysolaje | Malá Chuchle | Malgranda Kvartalo | Malešice | Michle | Miškovice | Modřany | Motol | Nebušice | Nedvězí u Říčan | Nové Město | Nusle | Petrovice | Písnice | Pitkovice | Podolí | Prosek | Přední Kopanina | Radlice | Radotín | Ruzyně | Řeporyje | Řepy | Satalice | Sedlec | Slivenec | Smíchov | Sobín | Staré Město | Stodůlky | Strašnice | Střešovice | Střížkov | Suchdol | Šeberov | Štěrboholy | Točná | Troja | Třebonice | Třeboradice | Uhříněves | Újezd nad Lesy | Újezd u Průhonic | Veleslavín | Velká Chuchle | Vinohrady | Vinoř | Vokovice | Vršovice | Vysočany | Vyšehrad | Záběhlice | Zadní Kopanina | Zbraslav | Zličín | Žižkov |
| 
Pri divido de Prago en distriktojn, urbajn partojn kaj katastrajn teritoriojn temas artikolo Partoj de Prago. |

 |


Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.